湖月贈朱幾仲
作者：袁甫
朝代：宋

paragraphs: 天上月，三五盈兮三五缺。
湖中月，無缺無圓無生滅。
天上月，蝦蟇妖精敢作孽。
湖中月，能使癡蟇蹤影沒。
豈是蟾兔不如龍，不知龍有何祕訣。
甓社湖中看明月，湖中天上雙皎潔。
湛盧令我書大字，老來百事懶且拙。
惟有作字氣如虹，寫罷森森清徹骨。
神龍見之應驤首，共伴寒光千古揭。
夜夜明月照我字，我字照湖兩相埒。
更得湛盧著佳句，便與盂城成三絕。